**ΠΡΟΣΧΕΔΙΑΣΜΕΝΟΣ ΠΡΟΦΟΡΙΚΟΣ ΛΟΓΟΣ (ΠΠΛ)**.

Σε πολλές περιστάσεις της ζωής μας καλούμαστε να εκφωνήσουμε έναν λόγο σε κάποιο κοινό. Το κείμενο που προετοιμάζει ο ομιλητής ονομάζεται προσχεδιασμένος προφορικός λόγος (ομιλία, παρουσίαση, εισήγηση, λόγος, κτλ.) και είναι ένα *μεικτό είδος λόγου*, που βρίσκεται ανάμεσα στον προφορικό και τον γραπτό.

**Τα χαρακτηριστικά του ΠΠΛ**:

α. απουσιάζει η προχειρότητα της έκφρασης του προφορικού λόγου, η διατύπωση όμως είναι σαφώς *απλούστερη από του γραπτού* (μικρότερες περίοδοι, παρατακτική σύνταξη, απλούστερο λεξιλόγιο κτλ.), ώστε να είναι ευκολότερη η κατανόηση των νοημάτων από το κοινό.

β. Όπως και στην επιστολή υπάρχει *προσφώνηση και αποφώνηση*.

γ. κυριαρχεί το α’ και β’ πρόσωπο, αφού το κείμενο εκφωνείται από ένα πρόσωπο και απευθύνεται σε συγκεκριμένο κοινό.

**Το ύφος του ΠΠΛ**: Εξαρτάται από το κοινό στο οποίο απευθύνεται (π.χ. η ομιλία ενός μαθητή που απευθύνεται στους συμμαθητές του θα έχει *ύφος απλό και οικείο*, ενώ η ομιλία ενός επιστήμονα στο κοινό ενός συνεδρίου θα έχει *ύφος επίσημο και τυπικό*).

**Δομή ΠΠΛ**

|  |  |
| --- | --- |
| Προσφώνηση | π.χ. Κυρίες και κύριοι/ Αγαπητοί παρευρισκόμενοι / Αξιότιμοι κύριοι κτλ. |
| Πρόλογος | Προσπάθεια προσέλκυσης του ενδιαφέροντος του κοινού, παρουσίαση του θέματος, καλωσόρισμα του κοινού κτλ. |
| Κύριο Μέρος | Ανάλυση του θέματος |
| Επίλογος | Ανακεφαλαίωση/ Συμπέρασμα/ ευχή / προτροπή κτλ. |
| Αποφώνηση | π.χ. Ευχαριστώ για την προσοχή σας / Ευχαριστώ κτλ. |

**Λεξιλόγιο ΠΠΛ**

Προσφώνηση: Αγαπητοί / φίλοι / αξιότιμοι / σεβαστοί / εκλεκτοί… // φίλες και φίλοι // κυρίες και κύριοι // Εξοχότατε / Σεβασμιότατε κτλ.

Κύριο Μέρος: Θα ήθελα ακόμη να τονίσω / να υπογραμμίσω/ να εστιάσω την προσοχή μου / να προσθέσω / να σχολιάσω / να καταγγείλω κτλ. // ας μην ξεχνάμε / πρέπει όλοι να θυμόμαστε / είναι χρέος όλων μας κτλ.

Αποφώνηση: Σας ευχαριστώ για την προσοχή σας / για το ενδιαφέρον σας / για την ανταπόκρισή σας κτλ.